ฮอกกี้สาวไทยเศร้า พ่ายคาซัคฯ ชวดแชมป์อินดอร์ เอเชียคัพ
สาวฮอกกี้ไทยอกหักเป็นครั้งที่ 3 หลังถูก คาซัคสถาน ย้ำแค้นอีกครั้ง 4-2 ซิวรองแชมป์ พีทีที อินดอร์ เอเชีย คัพ ครั้งที่ 5 ทำให้สาวคาซัคสถาน ได้รับสิทธิ์เป็นตัวแทนเข้าร่วมแข่งขันอินดอร์ ฮอกกี้ ชิงแชมป์โลก ในปี 2016 ที่ประเทศเบลเยียม,วันที่ 17 ส.ค. การแข่งขันฮอกกี้ในร่มหญิง รายการ พีทีที วูเมนส์ อินดอร์ เอเชีย คัพ ครั้งที่ 5 ที่มหาวิทยาลัยเทคโนโลยีสุรนารี จ.นครราชสีมา มี 5 ประเทศเข้าแข่งขัน สำหรับการแข่งขันนัดแรกทีมไทยชนะฮ่องกง 2-0, นัดที่สองชนะกัมพูชา 9-0, นัดที่สามพ่ายให้กับคาซัคสถานไป 0-3 และในนัดสุดท้ายลงสนามพบกับทีมอุซเบกิสถาน เสมอกันไป 2-2 ทำให้ผ่านเข้าไปเล่นในรอบชิงชนะเลิศกับทีมคู่ปรับเก่าคาซัคสถาน,เกมครึ่งแรก 20 นาที ฮอกกี้สาวไทยเปิดเกมบุกทันทีหวังยิงประตูให้เร็วเพื่อกดดันทีมคาซัคสถาน และในนาทีที่ 14 กองเชียร์ไทยได้เฮเมื่อ ทิฆัมพร สกุลพิทักษ์ ยิงประตูแรกให้ไทยขึ้นนำ 1-0 แต่กองเชียร์ไทยดีใจได้เพียงแค่อึดใจเดียว คาซัคฯ ตั้งเกมเขี่ยลุยใส่ยิงทำประตูตีคืนได้ทันทีจาก นาตัลยา คาตุลลินา ไล่มาเสมอ 1-1 สาวไทยยังไม่เสียขวัญเปิดฉากนาทีที่ 15 ก็ได้ประตูขึ้นนำจากการยิงของ กัญญา จันทร์เพ็ชร์ ไทยขึ้นนำ 2-1 แต่ คาซัคสถานไม่ยอมเช่นกันเขี่ยลูกเปิดเกมริมเส้นแล้วส่งลูกเข้าในให้ นาตัลยา ซาซอนโตวา ยิงเข้านาทีที่ 16 ไล่มาเสมอไทย 2-2 ก่อนหมดเวลาครึ่งแรกเสมอกันอยู่,ครึ่งหลังกองเชียร์ไทยเริ่มเสียงดังเพื่อปลุกใจฮอกกี้สาวไทย พยายามเปิดเกมรุกอย่างต่อเนื่องแต่ก็ยังทำอะไรไม่ได้ แต่ทาง คาซัคสถาน โต้สวนกลับมานาทีที่ 25 ได้ประตูขึ้นนำ จากการยิงของ นาตัลยา ซาซอนโตวา ขึ้นนำ 3-2 และจากนั้นนาทีที่ 35 ไทยก็มาเสียประตูเพิ่มอีกจากการยิงของ ไอรินา โดบริโอกัล ทำให้สาวคาซัคฯ แซงขึ้นนำ 4-2 ก่อนหมดเวลา และทีมสาวไทยอกหักชวดตำแหน่งแชมป์ไปอีกสมัย ทำให้ คาซัคสถาน ได้สิทธิ์เข้าร่วมไปแข่งขันฮอกกี้ อินดอร์ ชิงแชมป์โลก ในปี 2016 ที่ประเทศเบลเยียมต่อไป
สาวฮอกกี้ไทยอกหักเป็นครั้งที่ 3 หลังถูก คาซัคสถาน ย้ำแค้นอีกครั้ง 4-2 ซิวรองแชมป์ พีทีที อินดอร์ เอเชีย คัพ ครั้งที่ 5 ทำให้สาวคาซัคสถาน ได้รับสิทธิ์เป็นตัวแทนเข้าร่วมแข่งขันอินดอร์ ฮอกกี้ ชิงแชมป์โลกในปี 2016
ฮอกกี้,ฮอกกี้หญิง,ทีมชาติไทย,คาซัคสถาน,พีทีที วูเมนส์ อินดอร์ เอเชีย คัพ 2015,มหาวิทยาลัยเทคโนโลยีสุรนารี,ฮอกกี้ในร่มหญิง,รอบชิงชนะเลิศ,ฮอกกี้ อินดอร์ ชิงแชมป์โลก 2016,ข่าว,ข่าวกีฬา,ไทยรัฐออนไลน์